[pic] | EUROOPAN YHTEISÖJEN KOMISSIO |

Bryssel 10.10.2006

KOM(2006) 591 lopullinen

2000/0069 (COD)

KOMISSION LAUSUNTO Euroopan yhteisön perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston vahvistamaan yhteiseen kantaan, joka koskee seuraavaa ehdotusta

EUROOPAN PARLAMENTIN JA NEUVOSTON ASETUS teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta (EU-OPS)

KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2000/0069 (COD)

KOMISSION LAUSUNTO Euroopan yhteisön perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston vahvistamaan yhteiseen kantaan, joka koskee seuraavaa ehdotusta

EUROOPAN PARLAMENTIN JA NEUVOSTON ASETUS teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) N:o 3922/91 muuttamisesta (EU-OPS)

1. JOHDANTO

EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio esittää seuraavassa lausuntonsa parlamentin ehdottamista tarkistuksista.

2. Taustaa

Ehdotus toimitettiin Euroopan parlamentille ja neuvostolle (asiakirja KOM(2000) 121 lopullinen - 2000/0069COD) | 24. maaliskuuta 2000 |

Talous- ja sosiaalikomitea antoi lausuntonsa: | 19. lokakuuta 2000 |

Euroopan parlamentti antoi lausuntonsa ensimmäisessä käsittelyssä: | 18. tammikuuta 2001 |

Muutettu ehdotus toimitettiin Euroopan parlamentille ja neuvostolle: (asiakirja KOM(2002) 30 lopullinen - 2000/0069COD) | 4. helmikuuta 2002 |

Euroopan parlamentti antoi toisen lausuntonsa ensimmäisessä käsittelyssä: | 3. syyskuuta 2002 |

Tarkistettu muutettu ehdotus toimitettiin Euroopan parlamentille ja neuvostolle: (asiakirja KOM(2004) 73 lopullinen - 2000/0069COD) | 12. helmikuuta 2004 |

Neuvoston yhteinen kanta vahvistettiin | 14. maaliskuuta 2006 |

Euroopan parlamentti antoi lausuntonsa toisessa käsittelyssä | 5. heinäkuuta 2006 |

3. Ehdotuksen tarkoitus

- Neuvosto ja komissio sopivat vuonna 1989 toista ilmailualan vapauttamispakettia laatiessaan, että yhteisön lentoliikennepolitiikassa on käsiteltävä myös siviili-ilmailuun sovellettavan sääntelykehyksen yhdenmukaistamista, jotta voitaisiin pitää yllä korkeaa lentoturvallisuustasoa ja varmistaa hyvän kauppatavan mukainen kilpailu lentoyhtiöiden välillä. Tässä yhteydessä yhteisö antoi teknisten sääntöjen ja hallinnollisten menettelyjen yhdenmukaistamista siviili-ilmailun alalla koskevan asetuksen (ETY) N:o 3922/91, jonka tavoitteena oli vahvistaa ilma-alusten suunnittelua, valmistusta, käyttöä ja huoltoa sekä näitä tehtäviä suorittavia henkilöitä ja laitoksia koskevat yhdenmukaiset säännöt sekä pitää nämä säännöt ajan tasalla.

- Edellä mainitulla ehdotuksella asetuksen (ETY) N:o 3922/91 muuttamiseksi pyritään vahvistamaan koko yhteisössä sovellettavat tekniset säännöt ja yhdenmukaistamaan säännökset, jotka koskevat kaupallisessa lentoliikenteessä toimivien ilma-alusten toimintaa.

4. Komission kanta Euroopan parlamentin tarkistuksiin

Komissio voi hyväksyä kaikki Euroopan parlamentin toisessa käsittelyssä hyväksymät tarkistukset. Tarkistukset perustuvat Euroopan parlamentin ja neuvoston sopimaan kompromissipakettiin, jonka tavoitteena on asetuksen hyväksyminen toisessa käsittelyssä. Tarkistuksissa kannatetaan komission ehdotuksessaan esittämiä näkemyksiä ja vastataan komission kysymyksiin lentoaikarajoituksista ja matkustamohenkilökunnasta.

Tarkistus 19, joka koskee olemassa olevan tason takaamista: tällä tarkistuksella lisätään uusi johdanto-osan kappale, jossa korostetaan, että uusi asetus ei saa johtaa lentoturvallisuuden heikkenemiseen sellaisissa jäsenvaltioissa, joissa on jo korkeat standardit, riippumatta siitä, perustuvatko ne lainsäädäntöön vai työehtosopimuksiin.

Tarkistus 20, joka koskee tieteellistä ja lääketieteellistä arviointia: tällä muutetulla johdanto-osan kappaleella lyhennetään kolmesta vuodesta kahteen (asetuksen voimaantulosta) aikaa, jonka kuluessa olisi tehtävä lento- ja työaikarajoituksia ja lepovaatimuksia koskevia säännöksiä ja tarvittaessa matkustamohenkilökuntaa koskevia säännöksiä käsittelevä tieteellinen ja lääketieteellinen arviointi.

Tarkistus 21, joka koskee öisin lennettävää rahtiliikennettä: tällä uudella johdanto-osan kappaleella korjataan se puute, että alkuperäisessä komission ehdotuksessa ja Euroopan parlamentin ensimmäisen käsittelyn lausunnossa ei otettu huomioon vuorolistoihin ja työaikoihin liittyviä ehtoja, jotka ovat ominaisia pikarahtipalveluille ja palveluntarjoajille.

Tarkistus 22, joka koskee luvun Q ja luvun O säännösten tieteellistä ja lääketieteellistä arviointia: tässä lisätyssä johdanto-osan kappaleessa todetaan, että Euroopan lentoturvallisuusviraston olisi saatettava päätökseen luvun Q ja tarvittaessa luvun O säännösten tieteellinen ja lääketieteellinen arviointi, jonka tulosten perusteella komission olisi tarvittaessa laadittava ja esitettävä viipymättä ehdotuksia asianmukaisten teknisten määräysten muuttamiseksi.

Tarkistus 23, joka koskee matkustamohenkilökunnan vapaata liikkuvuutta yhteisössä: tällä lisätään uusi johdanto-osan kappale, jossa korostetaan, että matkustamohenkilökunnan koulutusvaatimusten yhdenmukaistamista on jatkettava matkustamohenkilökunnan vapaan liikkuvuuden helpottamiseksi yhtenäismarkkinoilla.

Tarkistus 24: tässä täsmennetään, että Euroopan lentoturvallisuusvirasto saattaa päätökseen tieteellisen ja lääketieteellisen arvioinnin liitteen III luvun Q ja ainoastaan ”tarvittaessa” luvun O säännöksistä.

Tarkistukset 16 ja 25: tässä täsmennetään, että Euroopan lentoturvallisuusvirasto avustaa komissiota liitteen III luvun Q ”ja luvun O” sovellettavien teknisten sääntöjen muuttamista koskevien ehdotusten valmistelussa.

Kompromissipaketin hyväksymistä nopeutti lausuma, jonka komissio esitti Euroopan parlamentin täysistunnossa heinäkuussa 2006 (ks. liite).

5. Päätelmä

Nämä tarkistukset heijastavat toimielinten välistä kompromissia. Kokonaisuutena katsottuna ne perustuvat komission ehdotuksen taustalla oleviin tavoitteisiin, minkä vuoksi komissio voi puoltaa niitä.

Komissio muuttaa EY:n perustamissopimuksen 250 artiklan 2 kohdan nojalla ehdotustaan edellä esitetyllä tavalla.

Liite: Komission lausuma parlamentin täysistunnossa 4. heinäkuuta 2006

LUVUN O JA LUVUN Q SÄÄNNÖSTEN TIETEELLINEN JA LÄÄKETIETEELLINEN ARVIOINTI

Komission lausuma:

”Mitä tulee 8a artiklan 1 kohdassa tarkoitettuun luvun O ja luvun Q säännösten tieteelliseen ja lääketieteelliseen arviointiin, komissio vahvistaa, että tämä arviointi tulee kattamaan ”inhimillisen käyttäytymisen hätätilanteessa” ja siihen liittyvät pätevyysvaatimukset.

Komissio vahvistaa myös, että jos Euroopan lentoturvallisuusviraston (EASA) suorittama arviointi paljastaa, että asetusta ja sen liitettä III on tarpeen muuttaa, se aikoo tehdä ehdotukset tätä varten viipymättä.”